Timo Lõhmus

**Timo Lõhmus** (õieti **Timo Ander Lõhmus**; sündinud 30. mail 2001) on elukutseline eesti võrkpallur. 

Hooaegadel 2018/2019 ja 2019/2020 mängis ta Selver Tallinnas nurga-/diagonaalründajana. 2020. aasta suvest keskendus ta rannavõrkpallile, kust ta hooajal 2021/2022 naasis saalivõrkpalli Selver Tallinn VK ridadesse. Hooajast 2025/26 mängib ta Rumeenia meistriliigaklubis Galati Arcada.

## Sportlaskarjäär
### Noorteklassid
Lõhmus alustas võrkpalliga tegelemist 12-aastaselt Selver Tallinna Spordikoolis, kus ta põhilisteks treeneriteks olid Marko Vantsi ja Rando Ringmets. Spordikooliga osaleti omavanuste Eesti meistri- ja karikavõistlutel ning samuti Balti matšil, kus kõigil võistlustel teeniti hulgaliselt medaleid ning ka võite.

2016.–2020. aastal kuulus Lõhmus nurga- ja diagonaalründajana Eesti noormeeste koondisse (sündinud 2001. aastal ja hiljem), kelle vanemtreeneriteks olid Toomas Jasmin ja Raigo Tatrik. 2016. aastal osaleti Ida-Euroopa Võrkpalli Assotsiatsiooni (EEVZA) U17 vanuseklassi meistrivõistlustel, kus saadi nelja võidu ja ühe kaotusega teine koht. 2017. aastal toodi U17 koondisega Eestile ajaloo esimene EEVZA meistritiitel. 2018. aastal saavutati EEVZA U17 meistrivõistlustel Tallinnas teine koht, kus Lõhmus valiti turniiril koondise parimaks mängijaks. Koondis osales omavanuste EM-valikturniiridel, kuid finaalturniirile ei pääsetud.

2018. aastal oli Lõhmuse paariliseks rannavõrkpalliväljakutel Märt Tammearu. Ukrainas toimunud Ida-Eurooa Võrkpalliassotsiatsiooni (EEVZA) U18 meistrivõistlustel saavutati teine koht. Samal aastal osaleti ka U22 Euroopa meistrivõistlustel Lätis, kus alagrupist edasi ei pääsetud. Koos osaleti U18 rannavõrkpalli Euroopa meistrivõistlustel Venemaal, kus saadi alagrupist edasi, kuid peatuti *play-off* ringis ning jäädi jagama 17.-24. kohta. Samal aastal toimunud U18 EM-il Tšehhis jõuti veerandfinaali. Võideti nii U18 kui U20 vanuseklassi Eesti meistrivõistlused. 2019. aastal osaleti koos U20 rannavõrkpalli Euroopa meistrivõistlustel Rootsis, kus jõuti 16 parema sekka.

### Eesti võrkpallikoondis
Lõhmus kutsuti Eesti võrkpallikoondisse esmakordselt 2022. aasta kevadel ning kuulus koondise koosseisu Euroopa Kuldliiga alagrupimängudel nurgaründajana.

### Klubivõrkpall
Lõhmuse esimesed mängud Eesti meistriliiga tasemel olid kõigest 16-aastaselt hooaja 2017/18 lõpufaasis Selver Tallinnas, kui meeskonnas olid mängijad kimpus vigastustega. Kahel järgneval hooajal mängis ta juba terved hooajad klubi eest ning oli meeskonna üks põhimängijatest, kuid medalimängudesse ei sekkutud. Ta vigastas 2019/20 hooaja esimeses pooles hüppeliigest ning oli pikemal vigastuspausil. Ta tegutses klubis nii nurga- kui diagonaalründajana. Hooajal 2020/21 ta klubivõrkpallis ei osalenud ning keskendus rannavõrkpallile.

Hooajal 2021/22 naasis Lõhmus saalivõrkpalli juurde ning mängis Selver Tallinnas diagonaalründajana. Eesti karikavõistlustel saadi teine koht, teistel võistlustel medalitele ei jõutud.

Hooajaks 2022/23 vahetas Lõhmus Eestis klubi ning liitus Bigbank Tartuga, kus ta mängis kaks hooaega. Esimesel hooajal osales ta klubiga CEV Challenge Cupil, kus jõuti 1/8 finaali. Ta on tulnud klubiga kahekordseks Eesti karikavõitjaks (2022 ja 2023) ja korra Balti meistriks (2023). Balti liigas ja Eesti meistrivõistlustel saadi ka korra teine koht. Lõhmus oli meeskonnas mõlemal hooajal põhinurgaründaja ning tunnustati 2023. aastal Balti liiga MVP auhinnaga ning 2024. aastal valiti Balti liiga sümboolsesse koosseisu.

Hooajaks 2024/25 sõlmis ta esimese välislepingu ning siirdus Belgia meistriliigaklubisse Aalsti Lindemans. CEV Cupil jäädi pidama 1/16 finaali. Belgia karikavõistlustel jõuti poolfinaali. Belgia-Hollandi meistrivõistlustel saadi kolmas koht ja Belgia meistriliigas 5. koht. Lõhmus oli meeskonna üks põhimängijaid.

### Rannavõrkpall

2018. aastal oli Lõhmuse paariliseks rannavõrkpalliväljakutel Märt Tammearu. Peale omavanuste võistlustel osalemisele, jõuti koos ka esmakordselt rannavõrkpalli kolmetärni MK-etapil Jurmalas põhiturniirile, kuid alagrupist edasi pääseda ei suudetud. 2019. aasta lõpus otsustas rannavollepaari koostöö lõpetada.

2019. aasta lõpus alustas Lõhmus rannaväljakutel koostööd Dmitri Korotkoviga, kellega otsustati 2020. aasta suvel keskenduda ainult rannavõrkpallile. 2020/21. aastal esindasid Lõhmus/Korotkov Eestit rannavõrkpalli koondises ning olid Nõlvak/Tiisaare kõrval Eesti teine paar. 2020. aasta suvel saavutati Eesti meistrivõistlustel teine koht (finaalis tõestasid oma paremust Kusti Nõlvak ja Mart Tiisaar). 2021. aastal osaleti OM-valikturniiril, et tagada Eesti paarile koht Tokyo suveolümpiamängudel, kuid pääse jäi saamata. Paari parimateks kohtadeks jäid ühetärni MK-etappidel viiendad kohad. 2021. aasta suvega lõppes paari koostöö ning Lõhmus naasis saalivõrkpalli juurde.

## Saavutused
### Klubivõrkpall
**[[Võrkpalli Balti liiga|Balti liiga]]**
* 2022/23  Bigbank Tartuga
* 2023/24  Bigbank Tartuga

**Riikide meistrivõistlused**
*2022/23  Eesti meistrivõistlused Bigbank Tartuga
*2024/25  Belgia-Hollandi meistrivõistlused Aalsti Lindemansiga

**[[Eesti karikavõistlused võrkpallis|Eesti karikavõistlused]]**
* 2021/22  Selver Tallinnaga
* 2022/23  Bigbank Tartuga
* 2023/24  Bigbank Tartuga

**Individuaalsed auhinnad**
* 2022/23 Balti liiga kõige väärtuslikum mängija
* 2023/24 Balti liiga parim nurgaründaja

### Rannavõrkpall
*2018  EEVZA U18 meistrivõistlused Märt Tammearuga
*2020  Eesti meistrivõistlused Dmitri Korotkoviga

## Tunnustus
***Eesti parim rannavõrkpalli noortepaar noormeestest:**  2018 (Märt Tammearuga).

## Viited


## Välislingid
* Timo Lõhmus Volleybox
* Timo Ander Lõhmus: võrkpall on Eesti edukaim spordiala Ajakiri Sport, 5. veebruar 2019
* Korvpallis ja judos Eesti meistriks kroonitud talent kaotas südame võrkpallile, Postimees, 12. oktoober 2018